b'\n_START_ARTICLE_\nEpyro periferija\n_START_SECTION_\nGeografija ir ekologija\n_START_PARAGRAPH_\nEpyro periferija yra kalnuotas kra\xc5\xa1tas. J\xc4\xaf sudaro senovini\xc5\xb3 gen\xc4\x8di\xc5\xb3 molos\xc5\xb3 ir tesprot\xc5\xb3 \xc5\xbeem\xc4\x97s, taip pat nedidel\xc4\x97 dalis chaon\xc5\xb3 \xc5\xbeemi\xc5\xb3, kuri\xc5\xb3 did\xc5\xbeioji dalis buvo dabartin\xc4\x97je Piet\xc5\xb3 Albanijoje._NEWLINE_Epyre yra daug kaln\xc5\xb3 grandini\xc5\xb3, kurios yra dalis Dinar\xc5\xb3 kalnyno. Auk\xc5\xa1\xc4\x8diausias periferijos ta\xc5\xa1kas yra kalnas Smolikas (gr. \xce\xa3\xce\xbc\xcf\x8c\xce\xbb\xce\xb9\xce\xba\xce\xb1\xcf\x82), kurio vir\xc5\xa1\xc5\xabn\xc4\x97 yra 2637\xc2\xa0m vir\xc5\xa1 j\xc5\xabros lygio. Rytuose Pindo kalnai skiria Epyr\xc4\x85 nuo Graikijos Makedonijos ir Tesalijos. Did\xc5\xbeioji Epyro dalis yra pav\xc4\x97jin\xc4\x97je Pindo pus\xc4\x97je. V\xc4\x97jai i\xc5\xa1 Jonijos j\xc5\xabros atne\xc5\xa1a daugiau krituli\xc5\xb3 negu gauna kitos Graikijos dalys._NEWLINE_Vikos-Aoos nacionalinis parkas ir Pindo nacionalinis parkas yra Janinos nome. Abu nacionaliniai parkai pasi\xc5\xbeymi vaizdingais kra\xc5\xa1tovaizd\xc5\xbeiais ir gausia fauna bei flora._NEWLINE_Epyro klimatas yra daugiausia alpinis. Vyrauja spygliuo\xc4\x8diai. Periferijoje gyvena tokie \xc5\xbeinduoliai kaip lokiai, vilkai, lap\xc4\x97s, elniai, l\xc5\xab\xc5\xa1ys.\n_START_SECTION_\nEkonomika\n_START_PARAGRAPH_\nEpyras turi ma\xc5\xbeai gamtini\xc5\xb3 i\xc5\xa1tekli\xc5\xb3, kalnuotos vietov\xc4\x97s netinka \xc5\xbeemdirbystei. Avi\xc5\xb3 ir o\xc5\xbek\xc5\xb3 auginimas nuo seno paplit\xc4\x99s \xc5\xa1ioje Graikijos dalyje\xc2\xa0\xe2\x80\x93 Epyro periferija Graikijos rinkai tiekia 45% m\xc4\x97sos. Apie Janin\xc4\x85 auginamas tabakas. \xc5\xa0iek tiek u\xc5\xbesiimama \xc5\xbeemdirbyste ir \xc5\xbevejyba, ta\xc4\x8diau daug maisto tenka \xc4\xafsive\xc5\xbeti i\xc5\xa1 kit\xc5\xb3 Graikijos dali\xc5\xb3, kur \xc5\xbeem\xc4\x97s derlingesn\xc4\x97s. Epyre sukurta daug garsi\xc5\xb3 pieno produkt\xc5\xb3, vienas j\xc5\xb3\xc2\xa0\xe2\x80\x93 s\xc5\xabris feta.\n_START_SECTION_\nDemografija\n_START_PARAGRAPH_\nEpyro periferijoje gyvena apie 350 000 \xc5\xbemoni\xc5\xb3. Epyras yra ma\xc5\xbeiausiai gyventoj\xc5\xb3 turinti periferija (pagal 2001\xc2\xa0m. sura\xc5\xa1ym\xc4\x85). Viena i\xc5\xa1 prie\xc5\xbeas\xc4\x8di\xc5\xb3\xc2\xa0\xe2\x80\x93 masin\xc4\x97 emigracija d\xc4\x97l prast\xc5\xb3 ekonomini\xc5\xb3 s\xc4\x85lyg\xc5\xb3._NEWLINE__NEWLINE_Periferijos sostin\xc4\x97je gyvena apie tre\xc4\x8ddal\xc4\xaf periferijos gyventoj\xc5\xb3. Did\xc5\xbeioji dalis gyventoj\xc5\xb3 yra graikai, bet provincijoje gyvena ir daug aroman\xc5\xb3. Graikija oficialiai nepripa\xc5\xbe\xc4\xafsta joki\xc5\xb3 tautini\xc5\xb3 ma\xc5\xbeum\xc5\xb3 i\xc5\xa1skyrus Trakijos musulmonus, tod\xc4\x97l sunku pasakyti, kiek aroman\xc5\xb3 gyvena Graikijoje ar Epyre._NEWLINE_1913\xc2\xa0m. nubr\xc4\x97\xc5\xbeus sien\xc4\x85 tarp Graikijos ir Albanijos dalis albani\xc5\xa1kai kalb\xc4\x97jusi\xc5\xb3 kaim\xc5\xb3 liko Graikijos pus\xc4\x97je, o graiki\xc5\xa1kai kalb\xc4\x97jusi\xc5\xb3\xc2\xa0\xe2\x80\x93 Albanijos pus\xc4\x97je (teritorijoje, kuri\xc4\x85 graikai vadina \xc5\xa0iaur\xc4\x97s Epyru). Tesprotijos pakrant\xc4\x97je kartu su graikais gyveno alban\xc5\xb3 ma\xc5\xbeuma (\xc4\x8camo albanai)._NEWLINE__NEWLINE_1994\xc2\xa0m. duomenimis Graikijos albanai nyksta, ir nepasisek\xc4\x97 periferijoje rasti kalban\xc4\x8di\xc5\xb3 albani\xc5\xa1kai.'